
הכנסת התשע-עשרה
נוסח לא מתוקן

מושב שני
<פרוטוקול מס' 170>
מישיבת ועדת העבודה, הרווחה והבריאות
יום רביעי, כ"ח בשבט התשע"ד (29 בינואר 2014), שעה 10:10
<סדר היום:>
<תקנות הרוקחים (מכירה של תכשיר בלא מרשם שלא בבית מרקחת או שלא בידי רוקח) (תיקון), התשע"ד-2013>
נכחו:

<חברי הוועדה:> 
חיים כץ – היו"ר
יעקב מרגי

רינה פרנקל
פנינה תמנו-שטה
<מוזמנים:> 
	רחל גוטמן
	–
	מנהלת מחלקת רישום תכשירים רפואיים, משרד הבריאות

	דורית פרידלר
	–
	רכזת רישום תכשירים, משרד הבריאות

	אלי מרום
	–
	סגן מנהל אגף רוקחות, משרד הבריאות

	נילי חיון דיקמן
	–
	יועצת משפטית, משרד הבריאות


<ייעוץ משפטי:>
נועה ברודצקי לוי

יובל יעקובי
<מנהל/ת הוועדה:>
וילמה מאור
<רישום פרלמנטרי:>
מוריה אביגד
<תקנות הרוקחים (מכירה של תכשיר בלא מרשם שלא בבית מרקחת או שלא בידי רוקח) (תיקון), התשע"ד-2013>
<היו"ר חיים כץ:>
בוקר טוב, כ"ח בשבט יום רביעי בשבוע, ה-29 בינואר 2014, ואני מתכבד לפתוח את ישיבת ועדת העבודה, הרווחה והבריאות בנושא: תקנות הרוקחים (מכירה של תכשיר בלא מרשם שלא בבית מרקחת או שלא בידי רוקח) (תיקון), התשע"ד-2013. אתה רוצה להסביר, היועץ המשפטי?
<יובל יעקובי:>
כן. אנחנו עושים פה תיקון של התקנות, מבחינה מקצועית משרד הבריאות יסביר, אני רק אגיד שיש פה את תקנות הרוקחים, מכירה של תכשירים שהם בלא מרשם, שמתוכם יש גם תכשירים שאפשר גם שלא בבית מרקחת, שלא בידי רוקח, כמו בסופר מרקט, ויש שם תוספת עם החומרים שאפשר שיהיו שם. תסבירו, אנחנו עושים שינוי ב-3 תכשירים אז תסבירו.
<היו"ר חיים כץ:>
משרד הבריאות רוצה להגיד משהו?
<נילי חיון דיקמן:>
בוקר טוב, רחל גוטמן היא מנהלת המחלקה לרישום תכשירים רפואיים.
<היו"ר חיים כץ:>
תציגי את עצמך, בואי תגידי.
<רחל גוטמן:>
אני מגיסטר רחל גוטמן, מנהלת המחלקה לרישום תרופות באגף הרוקחות במשרד הבריאות. מדובר כאן על תיקונים של תקנות שנוצרו לצורך מכירת תכשיר בלא מרשם - - -

<היו"ר חיים כץ:>
ולא בבית מרקחת. 
<רחל גוטמן:>
בדיוק, מחוץ לבתי המרקחת. יש לנו רשימה מוסדרת שמדי פעם אנחנו באים לכאן ומבקשים אישור לעשות בה שינוי.
<היו"ר חיים כץ:>
ועכשיו הגיע המדי פעם.

<רחל גוטמן:>
כן, עכשיו הגיע. התיקון הראשון הוא לגבי תכשיר שהוא לשימוש חיצוני שמכיל Diclofenac, בשוק זה נקרא אמולג'ל. האריזה שאותרה עד היום היתה של 30 גרם והיום אנחנו מבקשים אריזה של 50 גרם, ומה הסיבה? ניתן להשתמש בתכשיר הזה ל-7 ימים, זה על פי ההוראות, ו-3-4 פעמים ביום.
<היו"ר חיים כץ:>
ו-30 גרם לא מספיק.
<רחל גוטמן:>
בדיוק. 

<היו"ר חיים כץ:>
ואז אנשים קונים פעמיים 30 גרם.

<רחל גוטמן:>
וחבל על הכסף.

<היו"ר חיים כץ:>
חבל על הכסף. כמו שאני מקבל מיקרופירין, אז אני מקבל לחודש 28 כדורים במקום 30, גנבים.
<רחל גוטמן:>
על זה אנחנו עובדים.

<היו"ר חיים כץ:>
כמה זמן לוקח לכם לעבוד במשרד הבריאות, כמה זמן?

<רחל גוטמן:>
זה תלוי.

<היו"ר חיים כץ:>
בכל טבלית לחודש צריך להיות 30 או 31 כדורים, למה 28? 
<רחל גוטמן:>
אז אני אסביר.

<היו"ר חיים כץ:>
אימא שלי, עליה השלום, אמרה שיש שני סוגי אנשים: יש מסבירים ויש מצליחים. ברגע שיהיה 30 כדורים לא תצטרכי להסביר כלום ואנשים שמקבלים לחודש יהיה להם לחודש ולא שני כדורים פחות. תקומו שעה אחת קודם, תגמרו את זה ותביאו את זה לוועדה ומי שיקבל כדורים לחודש יקבל לחודש. זה לא בסדר. אנחנו נעבור להקראה של התקנות.
<רחל גוטמן:>
יש עוד שני תיקונים, להמשיך אתם?

<היו"ר חיים כץ:>
אנחנו נקריא אותם ונעביר אותם.

<יובל יעקובי:>
"תקנות הרוקחים (מכירה של תכשיר בלא מרשם שלא בבית מרקחת או שלא בידי רוקח) (תיקון), התשע"ד-2014.

בתוקף סמכותי לפי סעיפים 42(ג) ו-62 לפקודת הרוקחים [נוסח חדש], התשמ"א-1981, ובאישור ועדת העבודה, הרווחה והבריאות של הכנסת אני מתקינה תקנות אלה:
תיקון התוספת השנייה   1. בתוספת השנייה לתקנות הרוקחים (מכירה של תכשיר בלא מרשם שלא בבית מרקחת או שלא בידי רוקח), התשס"ה-2004 –
1. לצד החומר הפעיל "Diclofenac ומלחיו", בטור ב', בפרט א, במקום "30" יבוא "50";
2. החומר הפעיל "Guaiaphenesin"  והאמור בטור ב' לצדו ימחקו;

3. לצד החומר הפעיל "Menthol", בטור ב' בפרט ה' –
      (א) המילה "במשחה" – תימחק;
      (ב) במקום "במבוגרים ובילדים" יבוא "במטופל";

      (ג) במקום "בשילוב עם אחד" יבוא "ובשילוב אחד או יותר";

      (ד) אחרי פסקת משנה (2) יבוא: "(3) Aspirin בריכוז שלא יעלה על 1.2%".
תחילה      2. תחילתן של תקנות אלה 30 ימים מיום פרסומן."
<היו"ר חיים כץ:>
מי שבעד ירים את ידו. 
הצבעה
בעד – פה אחד
אושר.

<היו"ר חיים כץ:>
כל חברי הכנסת – פנינה תמנו-שטה מחליפה את עדי קול – אישרו את התקנות. תודה רבה, הישיבה נעולה.
<הישיבה ננעלה בשעה 10:20.>
